CELEX: 32012D0032
Language: ro
Date: 2012-01-19 00:00:00
Title: 2012/32/UE: Decizia Comisiei din 19 ianuarie 2012 prin care se cere statelor membre interzicerea introducerii pe piață a dispozitivelor de tăiere de tip îmblăciu pentru mașini manuale portabile de tăiat arboret [notificată cu numărul C(2011) 9772]  Text cu relevanță pentru SEE

21.1.2012   
            
            
               RO
            
            
               Jurnalul Oficial al Uniunii Europene
            
            
               L 18/5
            
         DECIZIA COMISIEI
   din 19 ianuarie 2012
   prin care se cere statelor membre interzicerea introducerii pe piață a dispozitivelor de tăiere de tip îmblăciu pentru mașini manuale portabile de tăiat arboret
   [notificată cu numărul C(2011) 9772]
   (Text cu relevanță pentru SEE)
   (2012/32/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 9,
   întrucât:
   
               (1)
            
            
               Mașinile de tuns iarba și mașinile manuale portabile de tăiat arboret constituie echipamente de grădinărie și silvicultură manuale portabile utilizate pentru tunderea ierbii, a buruienilor, a tufișurilor, a arbuștilor și a vegetației similare. Un exemplar complet de mașină de tuns iarba sau de mașină de tăiat arboret include un motor, un arbore de transmisie, un accesoriu tăios și o apărătoare. Multe echipamente cu motor cu ardere internă sunt echipamente cu dublă utilizare care pot fi folosite pentru tunsul ierbii și al buruienilor sau pentru tăierea tufișurilor și a arbuștilor, în funcție de dispozitivul de tăiere fixat.
            
         
               (2)
            
            
               În septembrie 2008, autoritățile suedeze au informat celelalte autorități ale statelor membre și Comisia că mai multe dispozitive de tăiere de tip îmblăciu pentru mașini de tăiat arboret, alcătuite din două sau mai multe părți metalice precum lanțuri, cuțite sau fierăstraie legate de un cap rotativ, au fost introduse pe piață de anumiți producători alții decât producătorii originali ai mașinilor de tăiat arboret. Autoritățile suedeze au considerat că astfel de dispozitive de tăiere de tip îmblăciu sunt periculoase.
            
         
               (3)
            
            
               În mai 2010, autoritățile din Regatul Unit au informat celelalte autorități ale statelor membre și Comisia cu privire la un accident mortal implicând un dispozitiv de tăiere de tip îmblăciu pentru mașină de tăiat arboret alcătuit din două lanțuri legate de un disc metalic. În timpul utilizării unei astfel de mașini de tăiat arboret echipat cu un astfel de dispozitiv de tăiere, un inel al lanțului a fost proiectat și a rănit mortal o persoană din asistență. Regatul Unit a luat măsuri pentru asigurarea retragerii de pe piață și din serviciu a dispozitivului de tăiere în cauză. Cu ocazia reuniunii Comitetului pentru echipamente tehnice din 2 iunie 2010, Regatul Unit a solicitat examinarea de către Comisie a necesității adoptării unei măsuri care să ceară statelor membre interzicerea introducerii pe piață a dispozitivelor de tăiere având caracteristici tehnice similare.
            
         
               (4)
            
            
               Dispozitivele de tăiere de tip îmblăciu pentru mașini de tăiat arboret introduse pe piață în mod separat pentru a fi asamblate unei mașini de tăiat arboret de către utilizator, neacoperite de o evaluare de risc, declarația de conformitate CE și instrucțiunile de folosire ale unui producător de mașini de tăiat arboret constituie echipamente interschimbabile, în conformitate cu definiția stabilită la litera (b) din articolul 2 al Directivei 2006/42/CE.
            
         
               (5)
            
            
               Secțiunea 1.3.2 din anexa I la Directiva 2006/42/CE privind riscul de rupere în timpul funcționării cere ca diversele părți ale echipamentului și legăturile lor să poată rezista solicitărilor la care sunt supuse atunci când sunt utilizate. În cazul în care riscul de distrugere sau dezintegrare rămâne prezent în ciuda luării acestor măsuri, componentele respective trebuie montate, poziționate și/sau prevăzute cu apărătoare astfel încât toate fragmentele să poată fi reținute, prevenind situații periculoase. Secțiunea 1.3.3 din anexa I la respectiva directivă privind riscurile prezentate de obiectele în cădere sau proiectate solicită luarea de precauțiuni pentru prevenirea riscurilor datorate obiectelor în cădere sau proiectate.
            
         
               (6)
            
            
               Standardul armonizat pentru mașinile manuale portabile de tăiat arboret cu motor cu ardere internă, EN ISO 11806:2008, include specificații tehnice și teste care să asigure rezistența corespunzătoare a dispozitivelor de tăiere și să reducă riscurile datorate obiectelor aruncate. Standardul nu prevede dispozitive de tăiere compuse din mai mult decât o parte metalică. În timp ce aplicarea standardului armonizat este voluntară, standardul indică nivelul tehnologic care trebuie să fie luat în considerare la aplicarea cerințelor esențiale privind sănătatea și siguranța cuprinse în Directiva 2006/42/CE, în conformitate cu principiile generale stabilite în introducerea la anexa I la Directiva 2006/42/CE.
            
         
               (7)
            
            
               Utilizarea dispozitivelor de tăiere de tip îmblăciu cu părți metalice legate generează riscuri reziduale mai importante de rupere în timpul funcționării și de proiectare a obiectelor decât lamele metalice constituie dintr-o singură piesă. Piesele metalice ale dispozitivelor de tăiere de tip îmblăciu și legăturile acestora sunt supuse unor solicitări mecanice importante și repetate atunci când intră în contact cu pietre, roci și alte obstacole și sunt susceptibile de a se rupe și a fi proiectate cu mare viteză. Acestea sunt, de asemenea, susceptibile de a proiecta pietre cu o putere mai mare decât lamele metalice constituite dintr-o singură piesă. Apărătoarele fixate pe mașinile manuale portabile de tăiat arboret nu pot oferi o protecție suficientă împotriva riscurilor mai mari generate de dispozitivele de tăiere de tip îmblăciu cu piese metalice legate. În consecință, având în vedere nivelul tehnologic, dispozitivele de tăiere de tip îmblăciu pentru mașini manuale portabile de tăiat arboret nu pot fi considerate ca fiind compatibile cu cerințele stabilite în secțiunile 1.3.2 și 1.3.3 din anexa I la Directiva 2006/42/CE. Lipsa de conformitate respectivă generează un risc semnificativ de rănire gravă sau mortală pentru utilizatori și alte persoane expuse.
            
         
               (8)
            
            
               La 22 octombrie 2010, Comisia a consultat Federația europeană de echipamente de grădinărit cu privire la un proiect de măsură referitoare la dispozitivele de tăiere periculoase pentru mașini de tăiat arboret. În răspunsul său din 4 noiembrie 2010, Federația și-a exprimat sprijinul pentru proiectul de măsură.
            
         
               (9)
            
            
               În vederea prevenirii unor accidente suplimentare, se acordă cea mai scurtă perioadă de timp posibilă pentru aplicarea măsurilor cerute prin prezenta decizie.
            
         
               (10)
            
            
               Măsurile prevăzute în prezenta decizie sunt conforme cu avizul comitetului instituit prin articolul 22 din Directiva 2006/42/CE,
            
         ADOPTĂ PREZENTA DECIZIE:
   Articolul 1
   Statele membre interzic introducerea pe piață a dispozitivelor de tăiere de tip îmblăciu alcătuite din mai multe piese metalice legate pentru mașini manuale portabile de tăiat arboret.
   Articolul 2
   Statele membre adoptă măsurile necesare pentru a se conforma prezentei decizii cel târziu până la 30 aprilie 2012. Acestea publică măsurile în cauză și informează Comisia în consecință.
   Articolul 3
   Prezenta decizie se adresează statelor membre.
   
      Adoptată la Bruxelles, 19 ianuarie 2012.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 157, 9.6.2006, p. 24.